Lier

Geografi

De fleste innbyggerne bor på stedene Lierskogen (ca. 2000 innbyggere, «slukt» av tettstedet Oslo ifølge Statistisk sentralbyrå); Lierbyen, Nøste, Jensvoll, Lierstranda og Gullaug (alle fem «slukt» av Tettstedet Drammen ifølge SSB, til sammen ca. 11.000 innbyggere); Tranby (ca. 5.500 innbyggere); Sylling (ca. 600 innbyggere); Oddevall/Sjåstad (550 innbyggere); Askgrenda (430 innbyggere); eller Fagerliåsen/Poverudbyen (380 innbyggere). Andre steder / bygder er Reistad, Meren, og Egge.
Lier råder over cirka en tredjedel av Finnemarka, et meget kjent skogsområde med gode tur-, fiske- og bademuligheter. Størstedelen av den resterende marken befinner seg i de nordlige nabokommunene Øvre Eiker og Modum, men også Drammen og Nedre Eiker har mindre deler innenfor sine grenser.
En fjordarm av en av Norges største innsjøer, Tyrifjorden, heter Holsfjorden som ligger i kommunen. Dette er drikkevannskilde for Asker og Bærum. Den har sitt innerste punkt i Svangstrand like nedenfor Sylling. Det finnes også nevneverdige tjern som Nykjua, Garsjø, Asdøltjern og Damtjern.

Svangstrand

Strandområdet Svangstrand ligger en kort gåtur ned fra Sylling sentrum, og er det innerste punktet i  Holsfjorden. For folk fra Syllingområdet representerer den hovedbadeplassen, og har en sandvolleyballbane.
Fra stranden har en utsikt over Holsfjorden mot nord, og de tre øyene et stykke ut i fjorden. På sidene av fjorden, spesielt østsiden rager fjellene. På vestsiden er det en mer moderat stigning, men det er ikke å regne som lavland. Selv sørover mot Sylling er det krass oppoverbakke – Svangstrandbakken.
Tidligere lå det en kai for dampbåten D/S Ringerike som fraktet turister til Sundvolden.

Landbruk og industri

Lier har et stort mangfold av landbruk, med hovedvekt på frukt og grønnsaksdyrking. Epler og jordbær er særlig dominerende. Landbruket har gitt grunnlag for stor arbeidsimport i sommerhalvåret. Videre holder også flere solide bedrifter til i Lier: Aker Solutions AS, Kiwi Minipris AS, Protan AS, Mester Grønn AS, ASKO Drammen, Scanox AS, Star Maling, Jacobsen Elektro, Tomra Systems ASA og Liergrønt.

Handel

Lier er representert med de fleste handelskategorier. Fra døgnåpne bensinstsasjoner på Kjellstad til store byggevarehus. På Lierskogen ligger Liertoppen kjøpesenter med sine 100 butikker. Øst for Liertoppen ligger det store tyske byggevarehuset Bauhaus. På Lierstranda er det flere andre byggevarekjeder, deriblant Maxbo og Byggmaker. Her er det også større spesialutsalg for maling og fliser. Den tyske matkjeden Lidl etablerte en av sine første butikker i landet på Lierstranda. Utover dette er det lokalisert matforretninger i tilknytning til alle de større stedene i kommunene. I nedre Lier har er det også flere bilforhandlere på grunn av nærheten til Drammen Havn.

Kulturarrangementer

Annethvert år arrangeres Lierdagene i regi av kommunen. En feiring av Lierbygdas folkelige og varierte kultur og samfunnsliv, hvor mange forskjellige virksomheter deltar med markedsboder, underholdning og diverse aktiviter. Dagene feiret i 2005 10-årsjubileum.
Familiearrangementet Eplefestivalen er et årlig arrangement og ble fra 1991 til 2011 holdt ved Lier videregående skole og St. Hallvard videregående skole i regi av Landbrukets Fagsenter Østlandet, Frukt- og Bærring. I 2012 overtok Stiftelsen Lier Bygdetun ansvaret som arrangør i tett samarbeid med Lier kommune, kultur og fritid og med bistand fra fruktdyrkere og andre frivillige. 
På Gilhusodden i Lier holdes annenhvert år, for første gang i 2000, et utespill «Hallvards valg» om legenden om St. Hallvard.

Idrett i Lier

Det finnes mange idrettslag og foreninger i Lier som driver med en rekke forskjellige øvelser. Håndballklubben Reistad IL og St. Hallvard Håndballklubb (SHK) holder til i Reistad Arena på Stoppen. Opprinnelig drev klubben med flere idretter som håndball, fotball, friidrett og skihopp. I de senere årene har klubben hovedsakelig konsentrert seg om håndball og har ca. 300 medlemmer pr 2010. Bygda har også mange fotballag som fungerer som breddeidrettsklubber for barn i alle aldre og voksne i Old Boys og Veteran-klassen, skytterlag, volleyball, innebandy, etc.
En årlig begivenhet (siden 2003) av sportslig natur er sykkelrittet Lier Rundt. På Linnesvollen arrangeres hver vår/sommer internasjonalt stevne i sprangridning .